Цыганы (Пушкін/Багун)
Над ляснымі берагамі
Ў час вячэрняй цішыні,
Шум і песні пад шатрамі,
І раскладзены агні.

Прывітанне, племя шчасных!
Пазнаю твае кастры;
Я б і сам інакшым часам
Праважаў твае шатры.

Ранак блісне прамянямі —
Знікне зноў ваш вольны след,
Вам ісці, ды ўжо за вамі
Больш не пойдзе ваш паэт.

Бо вандроўныя паходы
І гарэзлівыя дні
Ён змяняў на вёскі слодыч
І на ленасць цішыні.

Вершы Аляксандра Пушкіна
Пераклады Міхася Багуна
Пераклады з рускай мовы
Творы 1830 года

ru:Цыганы (Над лесистыми брегами — Пушкин)